Hei, denne artikkelen er over ett år gammel og kan inneholde utdatert informasjon

Det kom fram da Tollvesenet tirsdag presenterte beslagsstatistikken for 2014. I fjor beslagla tollerne 11 kilo syntetisk narkotika, noe som er en dobling sammenlignet med 2013.

Syntetisk narkotika er kjemisk fremstilt og langt sterkere enn tradisjonell narkotika.

- Det er den største narkotikatrusselen i Norge og Europa, sier toll- og avgiftsdirektør Bjørn Røse til NTB.

Ikke bare kan syntetisk narkotika være opptil 50 ganger sterkere enn vanlig narkotika, den er også billig å bruke — og dessuten vanskeligere å oppdage for tollvesenet, sier Røse.

I tillegg beslagla Tollvesenet i fjor 324.000 narkotiske tabletter, 167.000 dopingenheter, 254.000 ulovlige legemidler og 42.000 ecstasytabletter.

Narkotikabeslag Tollvesenet gjorde over 34.500 beslag i fjor, nesten 4.000 av disse var narkotikabeslag. Årsstatistikken for 2014 viser at det ble beslaglagt 640 kilo hasj, 255 kilo marihuana, 132 kilo kokain, 34 kilo heroin og 104 kilo amfetamin.

- Trenden med at smuglingen skjer i flere og mindre partier enn tidligere holder seg, men også i 2014 har Tollvesenet gjort flere store beslag, sier Røse.

Blant annet ble det gjort flere betydelige hasjbeslag på grensen mellom Norge og Sverige — og et beslag på 100 kilo kokain i en konteiner på havna i Fredrikstad.

Antall kilo beslaglagt khat gikk kraftig ned, fra over 13,5 kilo i 2013 til 7,6 kilo i fjor. Nedgangen har trolig sammenheng med at khat er blitt forbudt både i Nederland og Storbritannia som har vært de viktigste transittlandene for khatsmuglerne.

- Gateverdien av alle narkotikabeslagene Tollvesenet gjorde i fjor anslås til rundt 300 millioner kroner, sier Røse.

Alkohol og sigaretter Totalt 620.000 liter alkohol ble beslaglagt i fjor, en økning på 125.000 liter fra året før. Ølbeslaget økte mest, med 112.000 liter, til 508.000 liter, mens brennevin økte fra 50.000 liter i 2013 til 63.000 liter.

Det ble også gjort enkelte storbeslag av sigaretter. De største sigarettbeslagene ble gjort på grensen til Hedmark der partier på henholdsvis 640.000 og 500.000 sigaretter ble avdekket i en trailer og en bobil.

Totalt 9,8 millioner sigaretter ble forsøkt smuglet inn i Norge i fjor, en økning på nesten én million sigaretter fra 2013. I tillegg til sigaretter ble det beslaglagt 1,1 tonn tobakk og 400 kilo snus.

Skytevåpen Tollerne oppdaget også 22 tonn kjøttvarer, 69.000 falske merkevarer, 14 skytevåpen, 427 andre våpen, cirka 5,4 tonn fisk, og 51 millioner kroner i valuta, som ble forsøkt smuglet inn i landet.

Røse sier at 2014 var et år på det jevne når det gjelder beslaglagt mengde varer og stoffer, men at det i antall narkobeslag har vært «all time high». De siste årene har antall narkotikabeslag gått opp fra 2.261 i 2009 til 3.957 i fjor.

(NTB)